อสังหาฯเซ็งขายต่ำเป้าไตรมาส3
ลูกค้าชะลอซื้อไม่โอนรอนโยบายรัฐดิ้นจัดโปรโมชันดบ.0%-ให้กู้100%
19 ก.ย. 2554

ลูกค้าชะลอซื้อไม่โอนรอนโยบายรัฐดิ้นจัดโปรโมชันดบ.0%-ให้กู้100%
อสังหาริมทรัพย์กุมขมับ นโยบายบ้านหลังแรกล่าช้า ทำยอดขายไตรมาส 3 หลุดเป้า ลูกค้าชะลอซื้อ ไม่ยอมโอน
นายประเสริฐ แต่ดุลยสาธิต กรรมการและรองกรรมการผู้จัดการ บริษัท พฤกษา เรียลเอสเตท (PS) เปิดเผยว่า ผลประกอบการไตรมาส 3 ปีนี้มีแนวโน้มต่ำกว่าเป้าหมายที่ตั้งไว้ที่ 9,000 ล้านบาท หรือประมาณ 20% ซึ่งเป็นผลจากความไม่ชัดเจนของนโยบายบ้านหลังแรกของรัฐบาล ทำให้ผู้บริโภคชะลอการตัดสินใจซื้อหรือโอนที่อยู่อาศัย 
“ภาคอสังหาริมทรัพย์น่าจะชะลอตัวลงทั้งกลุ่ม เพราะจนป่านนี้นโยบายก็ยังไม่ชัดเจน ทำให้ประชาชนชะลอตัดสินใจซื้อบ้าน กลุ่มที่ตัดสินใจซื้อแล้วก็ยังไม่ยอมเซ็นสัญญา กลุ่มที่เซ็นสัญญาแล้วก็ไม่ยอมโอน เพราะรอสิทธิประโยชน์จากรัฐบาล กระทบเป็นลูกโซ่ ผู้ประกอบการก็ลำบาก เพราะตาม มาตรฐานบัญชีใหม่ (IFRS) กำหนดให้รับรู้รายได้เมื่อโอนเท่านั้น” นายประเสริฐ กล่าว
นอกจากนี้ ภาคอสังหาริมทรัพย์ยังได้รับผลกระทบจากความไม่ชัดเจนของนโยบายลดภาษีนิติบุคคลเหลือ 23% นโยบายขึ้นค่าจ้าง 300 บาท และนโยบายยกเลิกการจัดเก็บเงินเข้ากองทุนน้ำมันฯ ทำให้ไม่สามารถกำหนดต้นทุนที่แท้จริงได้ โดยเฉพาะที่อยู่อาศัยประเภทคอนโดมิเนียมที่ใช้เวลาก่อสร้างนานถึง 2 ปี มีความเสี่ยงขาดทุนสูงหากนโยบายเปลี่ยนแปลงในขณะก่อสร้าง ซึ่งจะเป็นแรงกดดันให้ผู้ประกอบการกำหนดต้นทุนให้สูงไว้ก่อนเพื่อลดความเสี่ยง แต่จะส่งผลกระทบต่อผู้บริโภคที่ต้องซื้อบ้านในราคาแพงขึ้น เงินเฟ้อก็จะไม่ลดลงตามที่รัฐบาลอยากให้เป็น
นายสมเชาว์ ตันฑเทอดธรรม กรรมการผู้จัดการ บริษัท เอ็น.ซี. เฮ้าส์ซิ่ง (NCH) กล่าวว่า ในช่วงไตรมาส 3 ยอดจองและโอนของบริษัทต่ำกว่าที่คาด แต่หากรัฐบาลเร่งผลักดันออกมาทันภายในปีนี้ ก็จะช่วยหนุนยอดจองทั้งปีเป็นไปตามเป้าที่ 2,400 ล้านบาท และยอดโอนที่ 1,700 ล้านบาท แต่หากยังยืดเยื้อต่อไปก็อาจจะทำให้ทั้งปีต่ำกว่าที่ตั้งเป้าไว้
“ยอมรับว่าได้รับผลกระทบ เพราะเราทำทาวน์เฮาส์ บ้านเดี่ยว บ้านแฝด แต่ก็พยายามหาทางชดเชยส่วนที่ขาดหายไป ด้วยการออกโปรโมชันดอกเบี้ย 0% เป็นเวลา 6 เดือน หรือหาธนาคารที่ปล่อยกู้ 100% ของราคาบ้าน ซึ่งก็ช่วยกระตุ้นได้บ้าง เพราะลูกค้าบางคนอยากได้วงเงินกู้เต็มจำนวนมากกว่าดอกเบี้ยต่ำๆ หากรอไปปีหน้าอาจกู้ได้น้อยลง” นายสมเชาว์ กล่าว 
นายไชยยันต์ ชาครกุล กรรมการผู้จัดการ บริษัท ลลิล พร็อพเพอร์ตี้ (LALIN) กล่าวว่า บริษัทได้รับผลกระทบไม่มาก แม้มีลูกค้าบางส่วนชะลอซื้อออกไป แต่บริษัทพยายามจัดกิจกรรมทางการตลาดเพื่อจูงใจให้ลูกค้าตัดสินใจซื้อเร็วขึ้น เช่น ลดค่าธรรมเนียมโอนภาษี แจกของแถมที่จำเป็นใช้ในบ้าน เป็นต้น ทำให้ผลงานไตรมาส 3 มีแนวโน้มออกมาดีกว่าไตรมาส 2 และคาดว่ารายได้ทั้งปีมีโอกาสเป็นไปตามเป้า 1,965 ล้านบาท
นายไตรเตชะ ตั้งมติธรรม กรรมการ บริษัท ศุภาลัย (SPALI) เปิดเผยว่า ทั้งยอดขายและรายได้ในไตรมาส 3 น่าจะออกมาใกล้เคียงหรือดีกว่าช่วงไตรมาส 2 
ขณะนี้มีลูกค้าชะลอการตัดสินใจซื้อบ้านเดี่ยวและทาวน์เฮาส์ออกไป แต่เราก็พยายามแก้ปัญหาด้วยการหาแหล่งสินเชื่อดอกเบี้ยต่ำจากหลายธนาคารมากระตุ้นให้ลูกค้าตัดสินใจเร็วขึ้น